ศาลล้มละลาย ไฟเขียว THAI เข้าฟื้นฟูฯ-ตั้ง “อีวายฯ” พร้อมบอร์ด 6 รายนั่งบริหาร
ศาลล้มละลาย ไฟเขียว THAI เข้าฟื้นฟูฯ-ตั้ง "อีวายฯ" พร้อมบอร์ด 6 รายนั่งบริหาร
14 ก.ย. 2563

วันนี้(14 ก.ย.2563) ศาลล้มละลายกลางมีคำสั่งเห็นชอบให้บริษัทการบินไทย จำกัด(มหาชน) หรือ THAI เข้าสู่กระบวนการฟื้นฟูกิจการตามที่บริษัทในฐานะลุกหนี้เป็นผู้ร้องขอ พร้อมแต่งตั้งบริษัท อีวาย คอร์ปอเรท แอดไวซอรี่ เซอร์วิสเซส จำกัด ร่วมกับ พลอากาศเอกชัยพฤกษ์ ดิษยะศริน, นายจักรกฤศฏิ์ พาราพันธกุล, นายพีระพันธุ์ สาลีรัฐวิภาค, นายบุญทักษ์ หวังเจริญ, นายปิยสวัสดิ์ อัมระนันทน์ และ นายชาญศิลป์ ตรีนุชกร เป็นผู้จัดทำแผนฟื้นฟูกิจการ
ทั้งนี้หลังจากนี้จะมีการออกประกาศในราชกิจจานุเบกษาอย่างเป็นทางการอีกครั้ง จากนั้นกรมบังคับคดีจะดำเนินการแจ้ง เจ้าหนี้ ทุกรายให้ทราบถึงขั้นตอนการลงทะเบียนเพื่อยื่นคำขอรับชำระหนี้
โดยเจ้าหนี้ต้องยื่นคำขอรับชำระหนี้ภายใน 1 เดือน นับแต่คำสั่งให้ฟื้นฟูกิจการและตั้งผู้ทำแผนได้ออกประกาศในราชกิจจานุเบกษา หลังจากนั้นจะเป็นการทำแผนฟื้นฟู และเจรจากับเจ้าหนี้เพื่อให้เห็นชอบแผนฟื้นฟู จากนั้นจึงจะยื่นแผนไปที่ศาลล้มละลายอีกครั้งหนึ่ง คาดว่าจะใช้เวลาในการดำเนินการทั้งหมด ประมาณ 2-3 เดือนหลังจากศาลมีคำสั่งอนุญาตให้การบินไทยทำแผนฟื้นฟู